Julia Timosjenkos mann søker asyl i Tsjekkia
Tidligere statsminister Julia Timosjenko ble i oktober i fjor dømt til sju års fengsel for maktmisbruk etter en omstridt rettssak. Ektemannen Oleksander Timosjenko har nå søkt om asyl i Tsjekkia, sier en tsjekkisk regjeringskilde. - Han søkte mot slutten av fjoråret, og det er ennå ikke tatt noen beslutning, sier regjeringskilden til nyhetsbyrået Reuters. Utenriksministeren i Tsjekkia bekreftet fredag asylsøknaden fra Timosjenko, som er deleier i et tsjekkiskregistrert selskap. USA og EU var svært kritiske til håndteringen av rettssaken mot Julia Timosjenko og omtalte fengselsstraffen som politisk motivert. Ifølge påtalemyndigheten i Ukraina presset Timosjenko gjennom en gassavtale med Russland da hun var statsminister uten at hun hadde fullmakt til å gjøre det.
Mannen til Ukrainas fengslede opposisjonsleder Julia Timosjenko har søkt om politisk asyl i Tsjekkia, opplyser tsjekkiske myndigheter.